b'\n_START_ARTICLE_\nHistoriallinen museo (Tukholma)\n_START_PARAGRAPH_\nHistoriallinen museo (ruots. Historiska museet) on Tukholman \xc3\x96stermalmilla toimiva Ruotsin valtion museo, joka esittelee nykyisen Ruotsin alueelta tehtyj\xc3\xa4 arkeologisia l\xc3\xb6yt\xc3\xb6j\xc3\xa4 sek\xc3\xa4 ruotsalaista kirkkotaidetta. Se on Ruotsin suurimpia museoita. Museon kokoelmat k\xc3\xa4sitt\xc3\xa4v\xc3\xa4t yli kymmenen miljoonaa esinett\xc3\xa4 ja ne kuuluvat Pohjois-Euroopan suurimpiin kulttuurihistoriallisiin kokoelmiin._NEWLINE_Historiallisen museon kokoelmat olivat alkuaan osa Ruotsin kansallismuseota, mutta vuonna 1929 niille p\xc3\xa4\xc3\xa4tettiin rakentaa oma museo \xc3\x96stermalmille. Museorakennus sijaitsee Narvav\xc3\xa4genin ja Linn\xc3\xa9gatanin kulmassa entisess\xc3\xa4 kasarmikorttelissa Ruotsin museoviraston vieress\xc3\xa4. Bengt Romaren ja Georg Schermanin suunnittelema museorakennus rakennettiin 1935\xe2\x80\x931940. Rakennuksen tyyli yhdistelee funktionalismia ja kansallisromantiikkaa. Kulmatorni on viittaus Ruotsin keskiaikaisiin linnoihin. Narvav\xc3\xa4genin puoleinen julkisivu koristeltiin 1950-luvulla Bror Marklundin tekemill\xc3\xa4 koristeveistoksilla. Museorakennuksen keskus on keskiaikasali, jossa esitell\xc3\xa4\xc3\xa4n Ruotsin kirkkojen aarteita. Kellarikerrokseen rakennettiin kultaesineit\xc3\xa4 sis\xc3\xa4lt\xc3\xa4v\xc3\xa4 kultahuone (Guldrummet) vuonna 1996.'